בודדים בפסגה

בודדים בפסגה (באנגלית: Mountainhead) הוא סרט דרמה טלוויזיוני אמריקאי שנכתב ובוים על ידי ג'סי ארמסטרונג ומככבים בו סטיב קארל, ג'ייסון שוורצמן, קורי מייקל סמית' וראמי יוסף.

הסרט עלה לשידור בערוץ "HBO" ובשירות הזרמת המדיה "Max" ב-31 במאי 2025.

עלילה
ארבעה חברים עשירים נפגשים לנופש מבודד על רקע טלטלה כלכלית-עולמית גוברת שנגרמת מהפצת דיסאינפורמציה באמצעות פלטפורמת המדיה החברתית הבדיונית "Traam", הנשלטת על ידי אינטליגנציה מלאכותית. הארבעה כוללים את וניס "וון" פריש, האיש העשיר בעולם ובעליה של "Traam"; ג'ף אברדזי, בעליה של חברת הבינה המלאכותית "בילטר"; רנדל גארט, חבר ותיק ומנטור של הקבוצה שאובחן לאחרונה כחולה סופני בסרטן; והוגו "סופר" ואן יאלק, המארח את ההתכנסות בביתו החדש שבהרי יוטה, "Mountainhead" – קריצה לשם הרומן כמעיין המתגבר מאת איין ראנד.

אף על פי שמטרת ההתכנסות היא חידוש הקשר האישי ביניהם – המכונים יחד "הברוסטרים" – כל אחד מהנוכחים מגיע עם מניעים נסתרים: וון שואף לרכוש את "בילטר" במטרה לשלב את טכנולוגיית אימות העובדות שלה ולמנוע רגולציה או נסיגה מתכונותיה החדשות של "Traam"; רנדל מאמין בפוטנציאל הטרנס-הומניסטי של וון להצלת חייו; ג'ף, שהתעשר כתוצאה מהמשבר, מתנגד למיזוג; וסופר מבקש לגייס השקעה לאפליקציית הלייפסטייל שלו, "Slowzo", מתוך תחושת נחיתות כלפי חבריו המיליארדרים.

במהלך שהותם בבית, הוויכוחים ביניהם מחריפים. הם יוצאים יחד לטיול בשלג ומבצעים טקס "ברוסטרי" מסורתי בו הם רושמים את שווי ההון העצמי שלהם על חזיהם בליפסטיק, אך מתחים גוברים כשבולט שג'ף עבר את רנדל בדירוג. כשהכאוס הגלובלי מחריף, וון, רנדל וסופר מחליטים להחריף אותו עוד יותר כדי להביא למשטר טכנוקרטי עולמי. ג'ף, לעומתם, פונה בסודיות לרנדל בהצעה להשתלט על "Traam" בשיתוף ממשלת ארצות הברית, אך רנדל חושף את תוכניתו בפני האחרים.

השלושה מחליטים להתנקש בג'ף כדי להשיג שליטה ב"בילטר", אך הניסיונות כושלים. לאחר מרדף בבית וסצנה מתוחה בסאונה, הם כופים על ג'ף לחתום על חוזה למכירת החברה. בבוקר למחרת, ג'ף משתחרר ונפגש עם חבריו בארוחת בוקר, שם הם מודים שוויתרו על תוכניותיהם להפיכות פוליטיות.

בהמשך, ג'ף מתעמת עם וון ומבהיר שבכוונתו להילחם משפטית בעסקה. וון מציע לו להשלים את העסקה בצורה חוקית, וג'ף מסכים בתנאי שרנדל לא יהיה מעורב. השניים מחליפים התחייבויות הדדיות לעימות עתידי במסגרת שותפות עסקית. רנדל, שצופה בשיחה מרחוק, עוזב את המקום במצב רוח קודר. הסרט מסתיים כאשר סופר, שהפך סוף־סוף למיליארדר בזכות העסקה, מתבונן בנוף ההרים בעודו מאזין למדיטציה מתוך "Slowzo".

צוות השחקנים
 סטיב קארל – רנדל גארט
 ג'ייסון שוורצמן – הוגו ואן יאלק
 קורי מייקל סמית' – וניס
 ראמי יוסף – ג'פרי "ג'ף" אברדזי
 הדלי רובינסון – הסטר
 אנדי דיילי – קספר
 עלי קינקאדה – ברי
 דניאל אורסקס – ד"ר פיפס
 דייוויד וו. תומפסון – ליאו
 איימי מקנזי – ג'נין
 אווה קוסטיה – פולה

הפקה
הסרט נכתב ובוים על ידי ג'סי ארמסטרונג והופק על ידי ארמסטרונג, פרנק ריץ', לוסי פרבל, ג'ון בראון, טוני רוש, ויל טרייסי, מארק מיילוד וג'יל פוטליק. עוד נמסר כי הסרט יופק במיוחד עבור ערוץ "HBO וישודר בו, ובהמשך אף יופץ בשירות "Sky Cinema". במרץ 2025, נמסר על ליהוקו של צוות השחקנים המלא, הכולל את סטיב קארל, ג'ייסון שוורצמן, קורי מייקל סמית', ראמי יוסף, אנדי דיילי והדלי רובינסון.
צילומים
צילומי הסרט התקיימו בפארק סיטי שביוטה, טקסס, לאורך כל חודש מרץ 2025.

הפצה
באפריל 2025, נחשף כי הסרט עתיד לעלות לשידור סימולטנית בערוץ "HBO" ובשירות הזרמת המדיה "Max" ב-31 במאי 2025.

 פרסים ומועמדויות 
פרסתאריךקטגוריהעבורתוצאהמקורפרס אמי לבידור בפריים טיים6 בספטמבר 2025סרט הטלוויזיה הטוב ביותרפרס בחירת מבקרי הטלוויזיה4 בינואר 2026שחקן המשנה הטוב ביותר במיני-סדרה או סרט טלוויזיהראמי יוסף

קישורים חיצוניים

הערות שוליים

קטגוריה:סרטים אמריקאיים משנת 2025
קטגוריה:סרטי דרמה קומית אמריקאיים
קטגוריה:סרטי טלוויזיה אמריקאיים
קטגוריה:HBO